נעילה שלילית בוול סטריט; נאסד"ק איבד מעל ל-1% - גלובס
שירות גלובס 17/05/2019, 23:07
המסחר בבורסות ארה"ב ננעל בירידות. נאסדק נפל בכ-1%, S&P 500 איבד 0.6% ודאו ג'ונס ירד ב-0.4%.
מניית פינטרסט צנחה ב-13.5% במסחר. מניית Luckin Coffee זינקה ב-20% ביום המסחר הראשון שלה ומניית חברת המחשבים Cray הוסיפה 22.5%.
מניית אפל ירדה היום ב-0.8%. הירידה השבועית של המניה עומדת על 4.4%.
הירידות בארה"ב מתחזקות בעקבות דיווח על השהיית שיחות הסחר בין ארה"ב וסין. דאו ג'ונס עבר לירידות של 0.4%, S&P 500 מאבד 0.5% ונאסד"ק נופל בכ-1%.
מקורבים לנושא אמרו ל"CNBC" כי שיחות לגבי תכנון לוח הזמנים של פגישות הסחר הבאות הופסקו לאחר שממשל טראמפ הגביר את הסנקציות על חברות הטלקום הסיניות. בתחילת השבוע קבע הממשל בארה"ב כי חברה אמריקאית שרוצה לעשות עסקים עם וואווי הסינית חייבת לשם כך רישיון.
המסחר בארה"ב מתנהל במגמה מעורבת בשעה זו. דאו ג'ונס עולה ב-0.3%, S&P 500 מוסיף 0.1% ונאסד"ק מאבד 0.2%.
סנטימנט הצרכנים בארה"ב עומד על הרמה הגבוהה ביותר ב-15 השנים האחרונות. המדד, שהתפרסם היום, עומד על 102.4 נקודות, לעומת צפי ל-97.9 נקודות. המדד משקף את רמת אמון הצרכנים בכלכלה.
מניית Luckin Coffee מזנקת ב-24% ביום המסחר הראשון שלה בנאסד"ק. מניית חברת בתי הקפה הסינית פתחה את המסחר במחיר של 25 דולר.
מניית Cray מזנקת ב-19%. חברת המחשבים האמריקאית הודיעה כי HP תרכוש בעסקה שמוערכת בשווי 1.3 מיליארד דולר.
המסחר בארה"ב עבר למגמה מעורבת. דאו ג'ונס עבר לעליות של 0.1%.
לפי "CNBC", ארה"ב הגיעה להסכם עם מקסיקו וקנדה לגבי הורדת המכסים על יבוא אלומיניום ופלדה - דבר שעשוי להתרחש כבר היום. טראמפ הטיל מכס בהיקף 25% על יבוא פלדה ומכס בהיקף 10% על יבוא אלומיניום ב-2018.
המסחר בארה"ב מתנהל בירידות. דאו ג'ונס נסחר בירידות קלות, S&P 500 מאבד 0.2% ונאסד"ק יורד ב-0.5%.
"בלומברג" דיווח כי לפי מקורבים לנושא ממשל טראמפ צפוי להוריד את המכסים על יבוא אלומיניום ופלדה מקנדה וממקסיקו. המהלך עשוי לסלול את הדרך להסכם סחר בין ארה"ב, קנדה ומקסיקו. לפי גורם, עדיין לא נקבע תאריך להורדת המכסים.
המסחר באירופה ננעל בירידות. דאקס איבד 0.5% וקאק ופוטסי ירדו ב-0.1%. סטוקס 600 איבד 0.34%.
המסחר בארה"ב מתנהל במגמה מעורבת. דאו ג'ונס עבר לעליות קלות של כ-0.1%, S&P 500 מאבד כ-0.1% ונאסד"ק יורד ב-0.3%.
מניית תומאס קוק גרופ צנחה ב-40%, BMW איבדה 5.1% ואיזיג'ט עלתה ב-5.4%. מניית יצרנית השעונים השוויצרית Richemont עלתה בכ-3% לאחר שפרסמה דוחות טובים.
המסחר בבורסות וול סטריט ובבורסות אירופה מתנהל בירידות גם בשעה זו.
הירידות במניית פינטרסט התמתנו ל-11%. מניית איזי'גט עולה ב-5% ואילו מניית BMW מאבדת 5% ומניית תומאס קוק גרופ מתרסקת ב-40%.
המסחר בוול סטריט נפתח היום בירידות. נאסד"ק יורד ב-0.8% ו-S&P 500 ודאו ג'ונס מאבדים 0.65%. המסחר באירופה מתנהל בירידות גם הוא. דאקס מאבד 1%, קאק יורד ב-0.66% ופוטסי יורד ב-0.55%.
אמזון מובילה סבב גיוס בהיקף 575 מיליון דולר באפליקציית משלוחי האוכל Deliveroo. מניית החברה המתחרה Just Eat יורדת ב-9% בתגובה.
מניית פינטרסט מתרסקת ב-14% עם פתיחת המסחר.
ממשל טראמפ הודיע רשמית כי ידחה הטלת מכסים על ייבוא רכבים וחלקי רכב בעד חצי שנה בעוד ששיחות הסחר עם יפן והאיחוד האירופי נמשכות.
המסחר באירופה מתנהל בשעה זו בירידות. דאקס צונח ב-1.2%, קאק מאבד 0.75% ופוטסי יורד ב-0.5%. סטוקס 600 יורד ב-0.9%. החוזים העתידיים מאותתים על פתיחה שלילית במדדי וול סטריט.
שיחות הברקזיט בבריטניה בין שתי המפלגות הגדולות הגיעו למבוי סתום. שישה שבועות של שיחות בין המפלגה השמרנית ומפלגת הלייבור הסתיימו ללא הסכם. מנהיג הלייבור ג'רמי קורבין שלח מכתב לראשת הממשלה תרזה מיי שבו כתב כי המו"מ "מיצה את עצמו" ומעכשיו המפלגה תתנגד להצעת הברקזיט של מיי. מטבע הליש"ט יורד ב-0.3% מול הדולר.
מניית תומאס קוק גרופ צונחת ב-35%. זאת אחרי שאנליסטים של סיטיגרופ המליצו למכור את המניה בעקבות אזהרת רווח של החברה. המניה צנחה למחיר הנמוך ביותר מאז יולי 2012 והירידות במסחר צפויות להיות הירידות היומיות החדות ביותר מאז נובמבר 2011.
מניית פינטרסט צונחת ב-17% במסחר המקדים בארה"ב. זאת לאחר שהחברה פרסמה בפעם הראשונה את דוחותיה. החברה, שהונפקה באפריל, הפסידה 41.4 מיליון דולר ברבעון הראשון של השנה. ההכנסות שלה הסתכמו ב-201.9 מיליון דולר, אך פינטרסט ציינה כי ההוצאות גדלו כמעט פי 3 לעומת שנה שעברה בשל עלויות גיוס עובדים חדשים.
ירידות בחוזים העתידים בארה"ב בשעה זו על רקע מתחי הסחר הרבים בין ארה"ב לסין, החוזים העתידיים על הדאו מאותתים על פתיחה שלילית.
ריצ'ארד קלירדה מהפדרל ריזרב צפוי לנאום הערב בנוגע למדיניות המוניטרית והאסטרגיה של הבנק להמשך השנה, אחריו ינאמו ג'ון וויליאמס ורוברט קפלן.
נראה שמלחמת הסחר בין ארה"ב לסין נותנת את אותותיה גם במדדים באירופה שיורדים בשעה זו. הדאקס יורד 0.73%, הקאק מאבד מערכו 0.55% והפוטסי הבריטי משיל 0.46%. סטוקס 600 יורד כמעט 0.5%.
מניית יצרנית הרכב הגרמנית ב.מ.וו יורדת 7.54% בצל הלחץ הגובר לקראת המכסים שממשל טראמפ מתכנן להטיל על סחורות סיניות.
מניית Easyjet Plc עולה 3.44% לאחר שחברת טיסות הלואו-קוסט דיווחה על תוצאותיה למחצית הראשונה של 2019, הכנסותיה עמדו על 2.34 מיליארד ליש"ט - עלייה של 7.3% מהתקופה הזהה אשתקד.
המסחר בבורסות אירופה נפתח בירידות שערים קלות, מדד הדאקס מאבד 0.6% מערכו, הקאק בפריס יורד 0.42% והפוטסי הבריטי מאבד מערכו 0.24%. המדד הכלל אירופי סטוקס 600 יורד 0.4% בשעה זו.
המסחר בבורסות אסיה ננעל במגמה מעורבת כאשר מדד שנחאי צלל 2.2% בצלל החששות הגואים מהסלמה נוספת במלחמת הסחר עם ארה"ב.
חברת התעופה הלואו-קוסט איזיג'ט תדווח על תוצאותיה לרבעון הראשון של השנה היום.
שער הביטקוין נפל הבוקר אל מתחת ל-7,200 דולר לראשונה השבוע, לאחר שביממה האחרונה נחתכו כ-1,000 דולר ממחירו. נראה כי הביטקוין איבד אוויר בסיומו של שבוע הבלוקצ'יין בניו יורק שבמהלכו זינק מחירו בעשרות אחוזים. אתמול (יום ה') טיפס הביטקוין מעל ל-8,300 דולר - שערו הגבוה ביותר מאז יולי 2018. בשעה האחרונה נסחר הביטקוין ברמה של 7,300 דולר.
המסחר בשוקי אסיה מתנהל במגמה מעורבת בשעה זו, הניקיי בטוקיו עולה מעל 1%, מדד שנחאי צולל כמעט 1.5% וההנג סנג מאבד 0.77% מערכו.
המשקיעים בסין מודאגים מהסלמה נוספת במלחמת הסחר עם ארה"ב.
מניית סוני מזנקת קרוב ל-8% לאחר שהחברה הודיעה כי תבצע רכישת מניות עצמית בשווי 1.83 מיליארד דולר.
אמש המסחר בוול סטריט ננעל בעליות שערים.